Suntem în plină campanie electorală, iar PeMotoare.ro vă propune un exercițiu de imaginație. Să presupunem că principalii candidați la președinție ar fi motociclete. Am ales, după caracterul și imaginea fiecăruia, câte un model reprezentativ.

Victor Ponta – Minsk TRX 300i

Minsk TRX 300i e socialist, dar de clasă nouă. Se trage din vechea familie comunistă, dar poartă haine europene (cam prost croite) și plagiază o mulțime de elemente de la alții. Are far de Honda și rezervor de Triumph, dar îl trădează monocilindrul de 250 cmc care dezvoltă 26 cp. Merge și la țară și la oraș dar, la fel ca o pomană electorală, oferă o fericire falsă pe moment, dar pe termen lung îți dai seama că nu faci cine știe ce afacere.

Klaus Iohannis – BMW K 1600 GT

E neamț, bine-îmbrăcat și cu un aer respectabil. Cu finisaje de calitate, se vede că-i băiat de la oraș. E serios, nu hăhăie ca un bicilindru și promite „lucru bine făcut“ și călătorii comode. Rămâne de văzut cu ce preț. Iar cei șase cilindri în linie amintesc de cele șase case din declarația de avere… Din meditații

Monica Macovei – Husqvarna Nuda

Husqvarna Nuda e o motocicletă gălăgioasă, cu o evacuare stock ce reușește să pornească toate alarmele mașinilor din parcare. Are motor de BMW (de dreapta), un aer răzbunător, justițiar și se poate pune cu motociclete mult mai celebre. Pe unele le face praf cât ai clipi. Este distinctă și radicală, se ceartă cu toată lumea, dar rămâne o motocicletă de nișă și e foarte greu de crezut că se va impune.

Elena Udrea – Ducati Monster

Pentru că e naked. De ce să mai pună carene când poate să arate un V2 pe care-l vor admira toți șoferii? Iar evacuarea 2 în 1 să fie cât mai la vedere. După atâția ani de când este în producție, Ducati Monster merge pe aceeași linie și spune la toată lumea că se ține bine (sau bună, în afișele electorale). Desigur, nu putem trece cu vederea că-i plac componentele italiene (mai ales dacă-s luate din galeriile de la Milano).

Călin Popescu Tăriceanu – Harley-Davidson

„Tractorul acesta l-am luat pe vremea lui Tăriceanu“, spune un fermier în spotul de promovare. Și chiar se referă la un tractor, nu fiți răi. Tăriceanu n-ar putea fi asociat cu altă motocicletă, din moment ce nu e doar posesor de Harley, ci și omul care adus brandul american în România. Și, la fel ca Harley-Davidson, face apel la vremurile bune. Dar, cam atât. În fotografie, Harley-Davdison Road Glide.

Teodor Meleșcanu – Yamaha XJ 650 Turbo Seca

Yamaha XJ 650 Turbo Seca a fost motocicleta lui James Bond în filmul „Never Say Never Again“ din 1983. Și cum Meleșcanu a fost director SIE, e clar că trebuie să-l reprezinte cel mai bine o motocicletă de spion.

William Brânză – Johammer J1

Johammer J1 este verde și e o motocicletă care nu poate fi luată în serios. Chiar dacă spune ea că vrea să spargă gașca benzinarilor, cu un discurs ca al ei, e greu de crezut că cineva o va lua în seamnă.

Corneliu Vadim Tudor – Boss Hoss V8

La cererea publicului, nu-l puteam lăsa la o parte pe Corneliu Vadim Tudor. La cât e de gălăgios și… exotic, nimic nu i s-ar potrivi mai bine decât Boss Hoss V8. O motocicletă sărită de pe fix, care tună și fulgeră dac-o superi, pregătită să-i „radă pe mafioți“. Desigur, ar trebui să fie vopsită în culorile drapelului României și să treacă din când în când prin platoul lui Dan Capatos.

Kelemen Hunor – Stihl MS 880 R

Am tot căutat o motocicletă potrivită pentru candidatul UDMR la președinție. Dar n-am găsit. În urma publicării articolului, Mihai, pe care-l știm de la mișcarea Distinguished Gentleman’s Ride, a venit cu o propunere pe care n-o puteam trece cu vederea. Kelemen Hunor este Stihl MS 880 R. Nu, nu e motocicletă, dar copacii României știu de ce..

Printre propunerile primite se mai numără Jin Lun (Motocicleta Poporului – Dan Diaconescu) și Mobra 50 (Gheorghe Funar). Așteptăm, în continuare, sugestii.. 🙂

Notă: Articolul se dorește a fi unul de amuzament și trebuie tratat ca atare. Sigurul mesaj serios pe care vrea să-l transmită PeMotoare.ro este să mergi la vot. Indiferent de candidatul pe care vei pune ștampila.